efsyn.gr

Στη λογική συκοφάντησης των κινητοποιήσεων των πολιτών και επίθεσης στο δικαίωμα της διαμαρτυρίας από τον πρωθυπουργό εκτυλίχθηκε η συζήτηση στο υπουργικό συμβούλιο, γύρω από το επίμαχο νομοσχέδιο του υπουργείου Προστασίας του Πολίτη.

«Πρέπει να μπολιάσουμε την κοινωνία με το βασικό μήνυμα ότι δεν μπορεί να κλείνει ο δρόμος με 50 άτομα. Η ταλαιπωρία ή η ευαισθητοποίηση της κοινής γνώμης είναι το ζητούμενο των διοργανωτών μιας διαμαρτυρίας; Εάν είναι το δεύτερο, τότε η σημερινή κοινωνική πρωτοβουλία τυγχάνει της στήριξης πολιτικών δυνάμεων πέραν της Νέας Δημοκρατίας. Πάνω από όλα η κοινωνία στηρίζει αυτές τις πολιτικές και για αυτό το νομοσχέδιο αφορά στον σεβασμό στον δημόσιο χώρο», είπε ο πρωθυπουργός.

Εκτενής συζήτηση έγινε επίσης για το νομοσχέδιο του υπουργείου Εργασίας σχετικά με το επίδομα γέννησης και σύμφωνα με πληροφορίες τα εισοδηματικά κριτήρια θα είναι 70.000 ευρώ.

«Το επίδομα γέννησης είναι μέρος ενός ευρύτερου σχεδίου για το δημογραφικό. Ενός σχεδίου που συμπληρώνεται από τους βρεφονηπιακούς σταθμούς, από την καλύτερη ισορροπία επαγγελματικής και οικογενειακής ζωής, από μεταρρυθμίσεις που φέρνουν επενδύσεις και δουλειές, που δίνουν καλύτερη προοπτική και τελικά ελπίδα για μια καλύτερη ζωή», τόνισε ο κ. Μητσοτάκης.

Όπως ανέφερε ο πρωθυπουργός, οποιαδήποτε παροχή θα χορηγείται με πρωτοβουλία της διοίκησης αυτόματα. Αρχής γενομένης από το επίδομα θέρμανσης.

Κατά το υπουργικό, πρώτος έλαβε τον λόγο ο υπουργός Εξωτερικών, Νίκος Δένδιας, προκειμένου να ενημερώσει για τις επαφές που είχε σε Μέση Ανατολή, Λιβύη, Αίγυπτο και Κύπρο.

Κυβερνητικές πηγές επισημαίνουν ότι είναι πολύ θετικό το γεγονός ότι προχωράμε στην υπογραφή για τον EastMed, καθώς αυτό δείχνει τα ανακλαστικά των κρατών της περιοχής: «Είναι πολύ σημαντικό από πλευράς ενεργειακής ασφάλειας. Θα ακολουθήσουν και άλλες πρωτοβουλίες».

Δεύτερος μίλησε ο υπουργός Οικονομικών, Χρήστος Σταϊκούρας, ο οποίος ενημέρωσε για τις εξελίξεις στην οικονομία και κυρίως για το κοινωνικό μέρισμα.

Με βάση την τελική εικόνα θα καλυφθούν πάνω από 300.000 οικογένειες, οι δικαιούχοι θα είναι περισσότεροι από 1 εκατ., ενώ το ποσό φθάνει στα 215 εκατ. ευρώ.

Στην ατζέντα του σημερινού υπουργικού ήταν επίσης το νομοσχέδιο για την επιτάχυνση της αδειοδότησης των υδατοδρομίων (Υπουργείο Υποδομών και Μεταφορών) και για τους αγροτικούς συνεταιρισμούς (Υπουργείο Αγροτικής Ανάπτυξης και Τροφίμων), η πορεία υλοποίησης του ΕΣΠΑ και οι δράσεις επιτάχυνσης (Υπουργείο Ανάπτυξης), αλλά και η σύσταση και συγκρότηση Διυπουργικής Επιτροπής για τη δίκαιη αναπτυξιακή μετάβαση της Περιφέρειας Δυτικής Μακεδονίας και του Δήμου Μεγαλόπολης στη μεταλιγνιτική εποχή (Υπουργείο Περιβάλλοντος).

Μιλώντας για το νομοσχέδιο του υπ. ΠΡΟ.ΠΟ., στον ραδιοφωνικό σταθμό «ΣΚΑΪ 100,3» , ο κυβερνητικός εκπρόσωπος δήλωσε: «Να μην συγχέουμε το αναφαίρετο δικαίωμα κάποιου να διαδηλώσει, να διαμαρτυρηθεί για κάτι το οποίο θεωρεί ότι είναι δίκαιο για τα δικά του συμφέροντα, με την ανάγκη σεβασμού στον δημόσιο χώρο, ώστε να μην καταταλαιπωρείται η πρωτεύουσα ή και οι άλλες μεγάλες πόλεις της χώρας. Αυτό το έχουμε ζήσει δυστυχώς πάρα πολύ τα τελευταία χρόνια. Επομένως πάμε να βάλουμε μια τάξη με σεβασμό στον δημόσιο χώρο και μια οργανωμένη -ας το πούμε έτσι- διαδήλωση ή πορεία. Αυτό είναι το ένα στοιχείο».

Σημειώνεται ότι το νομοσχέδιο του Μιχ. Χρυσοχοΐδη προβλέπει ότι κάποιος διοργανωτής θα ενημερώνει την αστυνομία και ότι θα ορίζεται ένας αστυνομικός ως διαμεσολαβητής ανάμεσα στην Αστυνομία και τους οργανωτές.

Επιπλέον, με ομόφωνες αποφάσεις του, το υπουργικό συμβούλιο προχώρησε, μετά από πρόταση του υπουργού Δικαιοσύνης Κωνσταντίνου Τσιάρα, σε προαγωγές τριών αντιπροέδρων στο Συμβούλιο της Επικρατείας και μίας αντιπροέδρου του Ελεγκτικού Συνεδρίου.

Συγκεκριμένα, σε αντιπρόεδρους του ΣτΕ προήχθησαν οι σύμβουλοι Επικρατείας, Αικατερίνη Χριστοφορίδου, Παναγιώτης Ευστρατίου και Ευαγγελία Νίκα.